b'\n_START_ARTICLE_\nMarc Ravalomanana\n_START_PARAGRAPH_\nMarc Ravalomanana (s\xc3\xbcndinud 12. detsember 1949 Imerinkasininas) on Madagaskari poliitik._NEWLINE_Aastatel 2002\xe2\x80\x932009 oli ta Madagaskari \xc3\xbcheksas president. Ta kuulub malagasside merina h\xc3\xb5imu. Valiti esimest korda presidendiks 2001\xe2\x80\x932002 toimunud valimistel. 3. detsembril 2006 valiti ta 54,8%-lise toetusega esimeses ringis teiseks ametiajaks._NEWLINE_Enne poliitikasse sisenemist oli Ravalomanana edukas \xc3\xa4rimees. Talle kuulub riigi suuruselt teine piimat\xc3\xb6\xc3\xb6stus. Ravalomanana alustas oma \xc3\xa4rimehe karj\xc3\xa4\xc3\xa4ri jogurtim\xc3\xbc\xc3\xbcjana, kuni v\xc3\xb5ttis pangalaenu ja ostis piimatoodete tehase._NEWLINE_1999. aastal kandideeris ta edukalt Madagaskari pealinna Antananarivo linnapeavalimistel._NEWLINE_5. augustil 2001 teatas ta, et kandideerib sama aasta 16. detsembril toimuvatel presidendivalimistel. Tegemist oli v\xc3\xa4ga segaste valimistega. Kuigi ametlikel andmetel kogus Ravalomanana esimeses voorus 46%-lise toetuse oma pearivaali Didier Ratsiraka 40% ees, ning reeglite j\xc3\xa4rgi pidi tulema veel teine voor, kuulutas Marc Ravalomanana ennast valimiste v\xc3\xb5itjaks ning n\xc3\xb5udis, et talle antaks amet \xc3\xbcle. Vastaspool ei olnud sellega muidugi n\xc3\xb5us ning asi j\xc3\xb5udis kohtusse, kus m\xc3\xb5lemad pooled s\xc3\xbc\xc3\xbcdistasid teineteist valimistulemuste v\xc3\xb5ltsimises. Pealinna Antananarivo t\xc3\xa4navatel toimusid kummagi kandidaadi pooldajate meelavaldused ning t\xc3\xa4navakaklused. Blokeeriti t\xc3\xa4navaid ning kogu elutegevus pealinnas oli h\xc3\xa4iritud._NEWLINE_Kohus kuulutas 29. aprillil 2002 k\xc3\xbcll valimiste v\xc3\xb5itjaks Marc Ravalomanana, et tal aga polnud 50-protsendilist toetust, toimus 6. mail uus voor, mille ta v\xc3\xb5itis juba kindlalt. Tema vastaskandidaat endine president Didier Ratsiraka aga l\xc3\xa4ks 5. juulil 2002 eksiili._NEWLINE_Ravalomana on v\xc3\xb5tnud riigi arenguks palju v\xc3\xa4lislaene, millega on parandatud infrastruktuuri, remonditud koole ja haiglaid._NEWLINE_18. novembril 2006, kui Marc Ravalomanana lendas parasjagu tagasi visiidilt Euroopast, toimus Antananarivos riigip\xc3\xb6\xc3\xb6rdekatse, mis siiski kiiresti maha suruti._NEWLINE_Ravalomanana on tulihingeline kristlane. Ta on korduvalt v\xc3\xa4lja \xc3\xb6elnud, et tema unistuseks on kristlik rahvas. Ravalomananat on selle eest teravalt kritiseeritud, sest Madagaskari p\xc3\xb5hiseaduse kohaselt peavad riik ja religioon olema lahus._NEWLINE_Marc Ravalomanana poeg abiellus m\xc3\xa4rtsis 2004 bulgaarlanna Gergana Georgievaga._NEWLINE_17. m\xc3\xa4rtsil 2009 astus Marc Ravalomanana Andry Rajoelina ja teda toetava armee survel presidendiametist tagasi._NEWLINE_2. juunil 2009 m\xc3\xb5isteti ta v\xc3\xb5imu kuritarvitamise eest tagaselja 4 aastaks vangi.'